73-årige Pia Grønning rejser i sin sommerferie rundt forskellige steder i Europa. Ikke for at feriere, men for at passe sit job som model. Til daglig bor hun med sin mand gennem 17 år i North Carolina i USA. Men hver sommer tilbringer parret tre måneder i deres sommerhus ved Lyngså. - Naturen, den friske luft og maden. Flødeboller og jordbær, tomater og agurker, opremser Pia Grønning om de gode ting ved en dansk sommer. Pia Grønning har boet i USA siden 1974, hvor hun har arbejdet som skuespiller, indretningsarkitekt og ikke mindst model. Miss Aalborg I 1969 vandt Pia Grønning titlen som 'Miss Aalborg', og det igangsatte starten på en lang karriere som model. Med førstepladsen i 'Miss Aalborg' gik Pia direkte videre til 'Miss Danmark', hvor hun blev nummer to, og det blev startskuddet til en lang karriere som topmodel. I USA har hun arbejdet for store mærker som Elizabeth Arden, Banana Republic og J.Crew. Men at det kom så langt kom som en overraskelse. - Det var jo slet ikke en drøm. Jeg har jo altid syntes, at jeg var 'the ugly duckling', siger Pia Grønning med et smil. Da Pia Grønning kom til USA var hendes skandinaviske udseende i høj kurs. - De unge ser helt anderledes ud i dag, end da jeg begyndte at arbejde, siger Pia Grønning. Og henviser til, at man i dag hylder det 'uperfekte' i langt højere grad, at man gjorde dengang. En moden model Efter at have arbejdet som model i en årrække, rejste hun fra New York til Los Angeles. Her var der ikke så meget modelarbejde, og det endte med, at nordjyden begyndte at arbejde som indretningsarkitekt. Først da hun blev en moden kvinde vendte hun tilbage til faget. - Det var da mit hår begyndte at blive gråt, og jeg begyndte at få rynker og blive ældre, men det var der pludselig kommet et marked for, siger Pia Grønning. Opgaverne tikkede ind, og det har de gjort lige siden. Stadig i dag i en alder af 73 år har hun forskellige modelopgaver. Kun én fortrydelse Når hun ser tilbage i tiden, mener hun at kunne sige, at hun har haft et godt liv. - Jeg har rejst over hele verden, og det har været utroligt spændende, lyder det fra Pia Grønning. Dog er der en enkelt ting, som hun måske ville have ønsket sig. Nemlig børn. - Det eneste, jeg måske ville have lavet om, er, at jeg gerne ville have børn. Jeg havde altid for travlt med at arbejde, og så var der nogle uheldige fyre. Bortset fra ham derovre, siger Pia Grønning og peger på sin mand gennem 17 år, billedkunstneren David Meffert. Deres håb for fremtiden er, at de en dag kan flytte tilbage til Danmark. Men som det er nu, spænder familiesammenføringsreglerne ben for den plan. Indtil da nyder parret at tilbringe somrene i sommerhuset i Nordjylland.

Opsummering:
Den danske topmodel har boet i USA i snart 50 år, men sommerferierne tilbringer hun i et nordjysk sommerhus.